|  |
| --- |
|  |

**УТВЪРДИЛ,**

**ПРЕДСЕДАТЕЛ НА УС НА ДФ”ЗЕМЕДЕЛИЕ”**

**МИНИСТЪР НА ЗЕМЕДЕЛИЕТО И ХРАНИТЕ: (П)**

**(КИРИЛ ВЪТЕВ)**

***(Дата на утвърждаване: 02.08.2023 г.)***

**У К А З А Н И Я**

**за прилагане на схема за държавна помощ**

**„Помощ в подкрепа на разходи за вода за напояване при отглеждане на земеделски култури“**

**І. ОБЩИ ПОЛОЖЕНИЯ**

**1. Правно основание**

**1.1.** Раздел 2.1. и съотносимите разпоредби от Временна рамка за мерки за държавна помощ при кризи и преход в подкрепа на икономиката след агресията на Русия срещу Украйна („Кризисна рамка“);

**1.2.** Чл. 11, ал. 2, т. 1 и чл. 12, ал. 1, т. 2 от Закона за подпомагане на земеделските производители.

**1.3.** Чл. 30 от Правилника за прилагане на Закона за държавните помощи.

1. **Цел на помощта**

Настоящата мярка представлява подкрепа за земеделски стопани, отглеждащи земеделски култури, които по технология на производство изискват напояване.

1. **Вид и форма на помощта**

Помощта се предоставя под формата на преки безвъзмездни средства на земеделски стопани от първичното селскостопанско производство – производители на растениевъдна продукция за покриване на част от разходите за напояване през 2023.

1. **Бенефициери**

**4.1.** Помощта се предоставя на земеделски стопани – производители на растениевъдна земеделска продукция, които:

* са регистрирани по реда на Наредба № 3 от 1999 г. за създаване и поддържане на регистър на земеделските производители (не се отнася за тютюнопроизводители);
* са регистрирани по реда на Наредба № 22 от 21.12.2016 г. за реда за водене на регистър на тютюнопроизводителите и регистър на лицата, които притежават разрешение за изкупуване на суров тютюн и регистрирани през 2023 г. в Регистър на тютюнопроизводителите (изисква се при кандидатстване за тютюн);
* не са в открито производство за обявяване в несъстоятелност и не са обявени в несъстоятелност;
* не са в производство по ликвидация;
* нямат изискуеми задължения към Държавен фонд „Земеделие” (ДФЗ). В случай на налични изискуеми и ликвидни задължения към Фонда, същите се прихващат от помощта.
* имат договор за 2023 г. с доставчик на услугата „Доставяне на вода за напояване“, сключен до 30.09.2023 г. вкл.

**4.2.** **Помощта не се предоставя** на предприятия, които не са изпълнили разпореждане за възстановяване вследствие на предходно решение на Комисията, с което помощта се обявява за неправомерна и несъвместима с вътрешния пазар.

1. **Срок на прилагане: Дата на въвеждане на схемата и продължителност на прилагане**

Помощта се прилага след постановяване на положително решение на Европейската комисия за съвместимост с правилата в областта на държавните помощи.

Помощта се прилага от датата на решението на Европейската комисия: **14.06.2023 г. до 31.12.2023 г.**

1. **Максимален интензитет на помощта:**

Съгласно точка 62, буква а) от Кризисната рамка – до 250 000 евро (488 957,50 лв.) на предприятие с дейност в първичното производство на селскостопански продукти.

1. **Бюджет по схемата**

**7.1.** Бюджетът на помощта е в размер на **16 000 000 лв.**

Бюджетът на помощта се утвърждава с решение на УС на ДФ „Земеделие“.

**7.2.** Когато сумата на общия изчислен размер на държавната помощ надхвърля размера на утвърдения по т.7.1. бюджет, се определя коефициент на редукция, с който се преизчислява размера на помощта на всеки заявител.

1. **Приемливи разходи**

**8.1.** За приемливи разходи се считат разходите за вода, свързани с напояването извършени през 2023 г. и се признават фактури и платежни документи издадени през 2023 г. Помощта покрива до 80% от разходите за напояване, на база предоставена информация по т. 3.4. от Раздел II на настоящите указания от доставчика на услугата за извършените плащания по сключените през 2023 г. договори.

**8.2. Данъкът върху добавената стойност (ДДС) не е допустим за подпомагане, освен в случаите, когато не подлежи на възстановяване съгласно законодателството в областта на ДДС.**

**ІІ. ПРЕДОСТАВЯНЕ НА ПОМОЩТА**

Прилагането на помощта и размера на разпределения бюджет по схемата са утвърдени с решение на Управителния съвет на Държавен фонд “Земеделие”, **Протокол № 215 от 13.07.2023 г.**

**1. Ред за кандидатстване.**

**1.1.** Земеделският стопанин подава заявление за подпомагане по образец, генерирано от Интегрираната система за администриране и контрол (ИСАК), в Областната дирекция (ОД) на ДФ ”Земеделие”, отдел „Прилагане на схеми и мерки за подпомагане” (ПСМП) по постоянен адрес на физическото лице (при кандидатстване на ФЛ) и по седалището на едноличния търговец или юридическото лице (при кандидатстване на ЕТ и ЮЛ). Кандидатства се лично или чрез упълномощено лице, след представяне на нотариално заверено пълномощно по образец, изготвен от ДФЗ.

**1.2.** Служител на ОПСМП проверява предоставените документи за окомплектованост, легитимност и съответствие с критериите за допустимост.

**1.3.** ДФЗ взема решение за одобрение на заявлението или прави отказ.

**1.4.** След обобщаване на приетите заявления, ДФ „Земеделие”определя размера на помощта на всеки бенефициер при спазване условията по т. 8 от Раздел I от настоящите указания.

**1.5.** ДФЗ предоставя информация на НАП за предстоящите плащания на земеделските стопани, бенефициери по схемата за подпомагане.

**1.6.** Помощта се изплаща по посочената IBAN сметка на земеделския стопанин.

**2. Документи за предоставяне на помощта**

**2.1.** **Кандидатите прилагат следните документи:**

**а)** заявление, генерирано от системата, в което се декларира:

* ЕИК *(за ЕТ и ЮЛ)*;
* IBAN сметка и BIC код на обслужващата банка;
* че не е предприятие, на което са наложени санкции, приети от ЕС, включително, но не само:
* не е физическо или юридическо лице, сдружение или орган, изрично посочени в правните актове за налагане на тези санкции;
* не е предприятие, притежавано или контролирано от физически или юридически лица, сдружения или органи, срещу които са наложени санкции от страна на ЕС; или
* не е предприятие, осъществяващо дейност в отрасли, подложени на санкции, приети от ЕС, доколкото помощта би подкопала целите на съответните санкции.
* че няма неизпълнени разпореждания за възстановяване вследствие на предходно решение на Комисията, с което помощта да се обявява за неправомерна и несъвместима с вътрешния пазар;
* регистрация по ДДС.

**б)** решение на компетентния орган на управление на юридическото лице за кандидатстване по схемата *(не се отнася за ЕТ);*

**в)** **договор за 2023 г. с доставчик на услугата „Доставяне на вода за напояване“, сключен до 30.09.2023 г.** вкл.

**2.2. Документи, издадени служебно в резултат на извършени проверки от отдели ПСМП, ОД на ДФ „Земеделие“.**

**а)** разпечатка от проверка за открито производство за обявяване в несъстоятелност или обявени в несъстоятелност.

**б)** разпечатка от проверка за производство по ликвидация.

**в)** извлечение от регистър „Лоши вземания“ в ИСАК, удостоверяващо дали бенефициерът има изискуеми задължения към Фонда.

**3. Контрол и отговорности.**

**3.1.** ДФЗ извършва контрол за съответствие с условията за допустимост на бенефициерите съгласно т. 4 от Раздел I на настоящите указания и окомплектованост на документите по т. 2 от настоящия Раздел.

**3.2.** ДФЗ контролира общата стойност на помощта по настоящата схема за държавна помощ да не надхвърля левовата равностойност на  250 000 евро (488 957.50 лв.)на бенефициер.

**3.3.** ДФ „Земеделие” може по всяко време преди изплащане на помощта да изисква информация и документи от земеделските стопани във връзка с доказването на правомерното предоставяне на помощта.

**3.4.** Доставчикът на услугата „Доставяне на вода за напояване“ предоставя информация на ДФ „Земеделие“ индивидуално за всеки земеделски стопанин, сключил договор с него и заплатил фактурата/фактурите за услугата доставяне на вода за напояване, с посочен размер на извършеното плащане. **За целта доставчикът изготвя справка, която съдържа минимум следната информация: Име/наименование, ЕИК за ЮЛ/ЕГН за ФЛ, договор № и дата, площ, култури, фактура за изразходваната вода за напояване №/дата, платена сума за изразходвано количество вода: сума без ДДС, сума на ДДС, общо платена сума.**

**3.5.** При деклариране на неверни данни и представяне на неистински документи, вземането на Фонда става изискуемо и земеделският стопанин възстановява получените средства, заедно със законната лихва от датата на получаването им.

**3.6.** Предоставените финансови средства по настоящата държавна помощ, имат характер на публично вземане. Установяване на дължимостта на публичното вземане и принудителното му събиране се осъществява от ДФ „Земеделие“ по реда на ЗПЗП, АПК и ДОПК.

**4. Срокове на помощта**

**4.1.** Срок за подаване на заявленията: **от 21 август до 02 октомври 2023 г.**

**4.2.** Представяне на информация по т. 3.4. от настоящия раздел: **до 30 октомври 2023 г.**

**4.3.** Срок за изплащане на помощта: **до 30 ноември 2023 г.**

Допуска се изплащане на помощта и след срока, при възникнали казуси и обстоятелства, изискващи извършване на допълнително обследване допустимостта за подпомагане на съответния бенефициер.

**III. СПАЗВАНЕ НА ПРАВИЛАТА ЗА ДЪРЖАВНИ ПОМОЩИ**

**1.** Помощта, съгласно тази схема, е вид държавна помощ, предоставена при спазване условията на правото на Европейския съюз.

**2.** Помощта е част от мерките за преодоляването на сериозни затруднения в икономиката на държавата вследствие на руската агресия срещу Украйна и наложените в тази връзка санкции и предприетите ответни мерки, и има за цел да бъде преодолян недостигът на ликвидност, пред който са изправени предприятията, и да се гарантира, че затрудненията, причинени от настоящата кризисна ситуация, не намаляват тяхната жизнеспособност.

**3.** Помощ за предприятия, извършващи дейност в първичното производство на селскостопански продукти не трябва да се фиксира на основата на цената или количеството продукти, пуснати на пазара.

**4.** Когато предприятие извършва дейност в няколко сектора, за които се прилагат различни максимални размери в съответствие с точка 61, буква а) и точка 62, буква а), държавата членка гарантира чрез подходящи средства, че за всяка от тези дейности се спазва съответният таван. Всички използвани стойности трябва да бъдат в брутно изражение, тоест преди облагане с данъци или други такси.

**5.** Помощта не е обвързана с условие за преместването на производствена или друга дейност на бенефициера от друга държава в рамките на ЕИП към територията на България.

**6.** Помощ не се предоставя на предприятия, на които са наложени санкции, приети от ЕС, включително, но не само:

* физически или юридически лица, сдружения или органи, изрично посочени в правните актове за налагане на тези санкции;
* предприятия, притежавани или контролирани от физически или юридически лица, сдружения или органи, срещу които са наложени санкции от страна на ЕС; или
* предприятия, осъществяващи дейност в отрасли, подложени на санкции, приети от ЕС, доколкото помощта би подкопала целите на съответните санкции.

**7.** Временните мерки за помощ могат да се кумулират помежду си в съответствие с разпоредбите на специфичните раздели на Временната рамка за мерки за държавна помощ при кризи и преход в подкрепа на икономиката след агресията на Русия срещу Украйна. Временните мерки за помощ, обхванати от Кризисната рамка, могат да се кумулират с помощи в съответствие с регламентите за минимална помощ de minimis или с помощи в съответствие с регламентите за групово освобождаване, или с помощи, предоставени съгласно Временната рамка за COVID-19, при условие че се спазват разпоредбите и правилата за кумулиране от съответните регламенти и Временната рамка за COVID-19.

**През 2023 г.** помощта по настоящата мярка се натрупва в рамките на максималния интензитет по т. 6 на Раздел I от настоящите указания с други временни мерки за държавна помощ прилагани през 2022 г. с „Помощ в подкрепа на ликвидността на земеделски стопани за преодоляване на негативното икономическо въздействие на руската агресия срещу Украйна“ - номер в публичния регистър на държавните помощи - SA.103875 (2022/N) изменена със SA.104779 и през 2023 с „Помощ в подкрепа на ликвидността на земеделски стопани за преодоляване на негативното икономическо въздействие на руската агресия срещу Украйна“SA.106681 (2023/N).

Помощта не се натрупва с други помощи за преодоляване негативните последици след агресията на Русия срещу Украйна, прилагани посредством други инструменти (различни от държавна или минимална помощ).

**8.** Земеделски стопани, които са предприятия – обект на неизпълнено разпореждане за възстановяване вследствие на предходно решение на Комисията, с което дадена помощ се обявява за неправомерна и несъвместима с вътрешния пазар нямат право на помощта.

**9.** Публикуване и информация – изпълнение на изискванията на Раздел 3 Мониторинг и докладване от Временната рамка за мерки за държавна помощ при кризи и преход в подкрепа на икономиката след агресията на Русия срещу Украйна.

Съгласно точка 87 от Кризисната рамка, съответната информация за всяка индивидуална помощ, предоставена съгласно настоящото съобщение, в размер над 10 000 EUR в сектора на селското стопанство и рибарството, се публикува на уебсайта на предоставящия орган на държавни помощи в земеделието – Държавен фонд „Земеделие” в срок от 12 месеца от момента на предоставянето ѝ.

В Министерство на земеделието и храните се съхранява официална документация и информация относно изпратените уведомления до Европейската комисия, решенията на ЕК за схемите за държавна помощ, помощите, попадащи в обхвата на групово освобождаване, минималните помощи и други данни, необходими за наблюдението и прозрачността на държавните помощи.

Подробните записи с информация и подкрепяща документация, чрез които може да се установи изпълнението на всички условия, определени във Временна рамка за мерки за държавна помощ при кризи и преход в подкрепа на икономиката след агресията на Русия срещу Украйна се съхраняват за период от 10 години от датата на предоставяне на помощта.

**10.** Данъкът върху добавената стойност (ДДС) не е допустим за подпомагане, освен в случаите, когато не подлежи на възстановяване съгласно законодателството в областта на ДДС.

**11.** В съответствие с чл. 10 от Закона за държавните помощи ДФ “Земеделие“ е администратор на помощта по отношение на управлението и предоставянето ѝ. В съответствие с чл. 8, ал. 2, т. 3 и т. 4 от Закона за държавните помощи дейностите по уведомяване, докладване и комуникация с Европейската комисия, се осъществяват от министъра на земеделието и храните.

**За МЗХ** **За ДФ ”Земеделие”**

Заместник-министър: **(П)** Изпълнителен директор: **(П)**

**доц. д-р Деян Стратев Георги Тахов**